แนวโน้มหุ้นไทยลุ้นทะลุ 1,400 อีกรอบ
นักวิเคราะห์ ประเมินตลาดหุ้นไทยเช้านี้ ดีดตัวขึ้นลุ้นทะลุผ่าน 1,400 จุด  รับปัจจัยหน้าผาการคลังคลี่คลาย
2 ม.ค. 2556

นักวิเคราะห์ ประเมินตลาดหุ้นไทยเช้านี้ ดีดตัวขึ้นลุ้นทะลุผ่าน 1,400 จุด  รับปัจจัยหน้าผาการคลังคลี่คลาย
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดเช้านี้มองว่าจะดีดตัวกลับจากวันศุกร์ มีโอกาสขึ้นไปทดสอบที่ 1,400 จุดอีกครั้ง จากปัญหา fiscal cliff ของสหรัฐเริ่มคลี่คลายเมื่อวุฒิสภาเข้ามาช่วยออกร่างกฏหมายแบบประนีประนอม ยังให้สิทธิประโยชน์ทางด้านภาษี หรือลดการเก็บภาษีให้กับบุคคลที่มีรายได้น้อย ส่วนเรื่องของการตัดลดค่าใช้จ่ายนั้นมีการเลื่อนไปอีก 2 เดือน แต่ก็ต้องติดตามว่าสภาล่างจะเห็นด้วยกับข้อเสนอนี้หรือไม่ หากเห็นด้วยก็จะทำให้ปัญหา fiscal cliff หมดไป คาดว่าจะตอบสนองกับเหตุการณ์ในครั้งนี้ไปในทางที่ดี 
ในขณะเดียวกัน Fund Flow ยังมีแนวโน้มไหลเข้าต่อเนื่อง หลังจากวันศุกร์ที่ผ่านมาต่างชาติซื้อถึง 1.5 พันล้านบาท และทั้งเดือน ธ.ค. 55 ที่ผ่านมา 2 หมื่นกว่าล้านบาท ดังนั้น เดือน ม.ค.ยังมีแนวโน้มที่จะไหลเข้าต่อ 
“ความคลี่คลายของปัญหา fiscal cliff และ เรื่องของ Fund Flow ของต่างชาติ จะส่งผลให้ตลาดหุ้นไทยขึ้นไปทดสอบที่ 1,400 จุดอีกครั้งได้" นายอภิชาติ กล่าว
พร้อมให้แนวรับของดัชนีวันนี้ไว้ที่ 1,385-1,390 และแนวต้านที่ 1,400-1,405 จุด